Document ID: 32014D0513

KOMISSION TÄYTÄNTÖÖNPANOPÄÄTÖS,
annettu 31 päivänä heinäkuuta 2014,
täytäntöönpanopäätöksen 2014/178/EU liitteen muuttamisesta siltä osin kuin on kyse afrikkalaisen sikaruton vuoksi rajoitusten kohteina olevista alueista Liettuassa, Latviassa ja Virossa
(tiedoksiannettu numerolla (2014) 5583)
(ETA:n kannalta merkityksellinen teksti)
(2014/513/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon eläinlääkärintarkastuksista yhteisön sisäisessä kaupassa sisämarkkinoiden toteuttamista varten 11 päivänä joulukuuta 1989 annetun neuvoston direktiivin 89/662/ETY (1) ja erityisesti sen 9 artiklan 4 kohdan,
ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY (2) ja erityisesti sen 10 artiklan 4 kohdan,
ottaa huomioon ihmisravinnoksi tarkoitettujen eläinperäisten tuotteiden tuotantoon, jalostukseen, jakeluun ja yhteisön alueelle tuomiseen liittyvistä eläinten terveyttä koskevista säännöistä 16 päivänä joulukuuta 2002 annetun neuvoston direktiivin 2002/99/EY (3) ja erityisesti sen 4 artiklan 3 kohdan,
sekä katsoo seuraavaa:
(1)
Komission täytäntöönpanopäätöksessä 2014/178/EU (4) säädetään eläinten terveyttä koskevista toimenpiteistä afrikkalaisen sikaruton torjumiseksi eräissä jäsenvaltioissa. Kyseisen päätöksen liitteessä määritetään ja luetellaan tiettyjä alueita, jotka on erotettu toisistaan epidemiologiseen tilanteeseen perustuvan riskitason mukaan. Luettelossa on mukana tiettyjä Italian, Puolan, Liettuan ja Latvian alueita.
(2)
Afrikkalaista sikaruttoa on 26 päivästä kesäkuuta 2014 todettu esiintyvän luonnonvaraisissa sioissa ja kotieläiminä pidettävissä sioissa Latviassa. Afrikkalaisen sikaruton virus on todennäköisesti kulkeutunut naapureina olevista kolmansista maista, jotka ovat ilmoittaneet kyseisen taudin esiintymisestä. Kotieläiminä pidettävissä sioissa lähellä Latvian ja kolmansien maiden rajaa on ilmoitettu useista taudinpurkauksista, ja samalla alueella jopa 30 kilometrin päässä rajasta on todettu tapauksia luonnonvaraisissa sioissa. Lisäksi on ilmoitettu useista taudinpurkauksista kotieläimenä pidettävissä sioissa ja muutamista tapauksista luonnonvaraisissa sioissa Latviassa Viron rajan läheisyydessä. Myös Liettua on raportoinut uusista havainnoista eli maan itäosassa sijaitsevalla sikatilalla ilmenneestä taudinpurkauksesta.
(3)
Nykyisen epidemiologisen tilanteen kehittyminen olisi otettava huomioon arvioitaessa Liettuan, Latvian ja naapureina olevien kolmansien maiden eläinten terveystilanteesta aiheutuvaa riskiä. Jotta eläinten terveyttä koskevat torjuntatoimenpiteet voidaan kohdentaa ja jotta voidaan estää taudin leviäminen ja ehkäistä tarpeettomat häiriöt unionin sisäisessä kaupassa ja perusteettomien esteiden asettaminen kolmansien maiden kaupalle, unionin luetteloa alueista, joihin sovelletaan täytäntöönpanopäätöksessä 2014/178/EU säädettyjä eläinten terveyttä koskevia torjuntatoimenpiteitä, olisi muutettava, ja siinä olisi otettava huomioon eläinten nykyinen terveystilanne kyseisen taudin osalta Liettuassa ja Latviassa.
(4)
Sen vuoksi on tarpeen muuttaa täytäntöönpanopäätöksen 2014/178/EU liitettä tiettyjen Liettuan, Latvian ja Viron alueiden sisällyttämiseksi siihen.
(5)
Täytäntöönpanopäätöstä 2014/178/EU olisi sen vuoksi muutettava.
(6)
Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Muutetaan täytäntöönpanopäätöksen 2014/178/EU liite tämän päätöksen liitteen mukaisesti.
2 artikla
Tämä päätös on osoitettu kaikille jäsenvaltioille.
Tehty Brysselissä 31 päivänä heinäkuuta 2014.

Labels: 3
18
6